Hei, denne artikkelen er over ett år gammel og kan inneholde utdatert informasjon

(Dagbladet): Fem personer er pågrepet i fire ulike politidistrikter etter at Oslo-politiet i lang tid har etterforsket et hackermiljø.

- Dette er en samordnet aksjon med flere politidistrikter involvert. Kripos og vårt datakrimsenter har bistått med bistand, som i dag førte til pågripelse av fem personer i fire andre politidistrikter, opplyser politioverbetjent Hanne Persson ved forebyggende enhet ved Majorstua politistasjon til Dagbladet.

De andre politidistiktene er Hedmark, Østfold, Romerrike og Agder.

- Vi etterforsker saken herfra, og saken er anmeldt i Oslo. Det er flere ulike personer over hele landet som er utsatt for hacking av mail, Facebook og andre sosiale medier, sier Persson.

- Det som har skjedd, er at de pågrepne har tatt kontroll over disse kontoene og sendt ut falske meldinger, blant annet ved å legge ut statuser på andres Facebook-profil.

De pågrepne, som er i alderen 17-21 år sitter nå i avhør i de ulike politidistriktene.

- Det er ikke utenkelig med flere pågripelser, men det er ikke noe jeg kan si noe om nå, sier Persson.



Politiet tar saken svært alvorlig, og forteller at hackingen kan sees på som identitetstyveri. Dessuten har det også kommet trusler i kjølvannet av saken, opplyser Persson.

- De fem er foreløpig siktet for å ha fremsatt grove trusler.

Det har vært utfordrende for politiet å finne fram til hackerne, og av den grunn har både datakrim-ekspertene i Kripos og ved Finans- og miljøseksjonen i Oslo politidistrikt jobbet med saken.

HAR DU INFORMASJON OM DENNE SAKEN? Kontakt Dagbladets journalist på jon@dagbladet.no eller 24000003.

